Kaleva kirjoitti torstaina 14.4. sekä paperilehdessä että verkkolehdessään turvapaikanhakijoiden oikeushammaslääketieteellisistä tutkimuksista.

Jutun otsikoinnin ja jutun alun perusteella artikkelista saattoi saada kuvan, että 70 prosenttia Suomeen tulleista alaikäisistä turvapaikanhakijoista olisi osoittautunut täysi-ikäiseksi oikeushammaslääketieteellisissä tutkimuksissa.

Näin asia ei ole. Kuten tekstissä kerrotaan, viime vuonna oikeushammaslääketieteelliset tutkimukset tehtiin 156 turvapaikanhakijalle. Heistä 70 prosenttia osoittautui täysi-ikäiseksi. Oikeushammaslääketieteellisiä tutkimuksia ei tehdä kaikille alaikäisille turvapaikanhakijoille vaan muun muassa sellaisille turvapaikanhakijoille, joiden alaikäisyyttä viranomaiset syystä tai toisesta epäilevät.

Maahanmuuttoviraston mukaan 3 024 alaikäistä haki turvapaikkaa Suomesta viime vuonna. Oikeushammaslääketieteellisiin tutkimuksiin lähetettävien määrä on siten vain hyvin pieni osa kaikista maahan saapuvista alaikäisistä turvapaikanhakijoista.